Ritratt; pxhere  Nirien qawwija fin-naħa t'isfel tar-reġjun Spanjol ta' Andalusija wasslu biex aktar minn 2,600 persuna jiġu evakwati mill-irħula tagħhom. Skont rapport ta' The Guardian, kważi elf pompiera u ħaddiema ntbagħtu fir-reġjun biex jiġġieldu kontra l-firxa tan-nirien li diġa' ħakem madwar 7,400 ettaru ta' art. Il-Ħamis li għadda, pompier ta' 44 sena tilef ħajtu fin-nirien qrib ir-raħal ta' Estepona. Is-servizz tan-nirien tal-foresti tal-Andalusija magħruf bħala l-Infoca qalu li minkejja l-kobor tan-nirien, qed isir progress tajjeb biex il-firxa titwaqqaf. "Dawn in-nirien huma mill-akbar li qatt rajna fl-aħħar snin u probabilment ġew ikkawżati minn nuqqas ta' ħsieb lejn il-lokalitajiet rurali u mill-kriżi tal-klima," spjega Juan Sànchez li huwa d-direttur tal-Infoca. Xi nies li ġew evakwati minn Estepona setgħu jirritornaw lura f'darhom imma nies oħra f'irħula fir-reġjun għadhom qed jistennew lin-nirien jikkalmaw. Fil-bidu ta' Awwissu, żewġt irħula fir-reġjun Russu tas-Siberja ġew evakwati wara li nirien ħakmu parti kbira mir-reġjun. Aqra aktar: Nirien jaħkmu parti kbira mis-Siberja Il-kunsillier Indipendenti ta' Ħaż-Żebbuġ, Steve Zammit Lupi stqarr f'Awwissu wkoll li hemm bżonn miżuri politiċi sabiex ikunu evitati nirien f'żoni sensittivi f'Malta. Steve Zammit Lupi jgħid: "Il-pajsaġġ naturali Malti jista' jinħaraq, irridu noqogħdu attenti"